Broj: 711-I-59-P-201-21/22-04-8

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Meri Doko, za davanjem očitovanja Povjerenstva,** na 153. sjednici održanoj dana 28. prosinca 2021.g. daje sljedeće

**OČITOVANJE**

1. **Sukladno odredbama ZSSI-a nema zapreke da općinski načelnik Općine Kula Norinska obnaša funkciju predsjednika nogometnog kluba „Maestral“ koji djeluje na području Općine i koje Općina sufinancira temeljem potreba javnih programa u sportu.**
2. **Povjerenstvo ukazuje da se općinski načelnik u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je svoju dužnost koristio za probitak povezane osobe, izuzme od svakog, pa i posrednog oblika sudjelovanja u provedbi postupka odlučivanja o financiranju udruga od strane Općine Kula Norinska kao i od donošenja odluke o odabiru udruga koje će općina financirati te od potpisivanja ugovora o financiranju s istima.**

Obrazloženje

Zahtjev za očitovanjem podnesen je od strane Meri Doko te je u Povjerenstvu zahtjev zaprimljen pod poslovnim brojem 711-U-4514-P-201/21-01-1 dana 30. kolovoza 2021. g., povodom kojeg se vodi predmet broj P-201/21.

U predmetnom zahtjevu podnositelj navodi da je načelnik Općine Kula Norinska, Nikola Krstičević, izabran kao predsjednik nogometnog kluba „Maestral“ koji djeluje na području Općine i koji je sufinanciran od strane Općine temeljem potreba javnih programa u sportu. Nadalje, podnositelj navodi da je člankom 14. stavkom 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19.) propisano da dužnosnici smiju biti članovi upravnih i nadzornih tijela, najviše dviju neprofitnih udruga ili zaklada, ali bez prava na naknadu i primanje dara u toj ulozi te stoga moli mišljenje vezano uz navedeno.

Povjerenstvo napominje kako je u međuvremenu, od zaprimanja predmetnog zahtjeva do davanja ovog očitovanja stupio na snagu novi ZSSI te se predmetno očitovanje daje na temelju istog.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu ZSSI-a.

Člankom 8. stavkom 3. ZSSI-a propisano je da su obveznici dužni u slučaju dvojbe predstavlja li neko ponašanje povredu ZSSI-a ili drugog zabranjenog ponašanja predviđenog ZSSI-em zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane obveznika osobno sukladno članku 8. stavku 3. ZSSI-a, već ga je Povjerenstvu podnijela osoba koja nije obveznik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz prava i obveze obveznika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela, najviše dviju neprofitnih udruga ili zaklada, ali bez prava na naknadu i primanje dara u toj ulozi te stoga moli mišljenje vezano uz navedeno.

Povjerenstvo ističe kako obveznik sukladno citiranoj odredbi ZSSI-a može obnašati funkciju predsjednika nogometnog kluba „Maestral“, međutim, da bi sudjelovanje obveznika u postupku odlučivanja o financiranju navedene sportske udruge moglo stvoriti vanjski dojam da je isti iskoristio svoju dužnost kako bi postigao korist za povezanu osobu. Stoga je obveznik dužan izuzeti se od svakog, pa i posrednog sudjelovanja u odlučivanju o financiranju udruga u Općini Kula Norinska, a posebice od donošenja odluke o odabiru udruga koje će grad financirati te od potpisivanja ugovora o financiranju s istima.

U odnosu na to na koga delegirati ovlast u konkretnoj stvari Povjerenstvo upućuje podnositelja zahtjeva da se obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana